Драматично-куклен театър (Враца)
Драматично-кукленият театър във Враца е създаден през 1938 г. с директор Анастас Попдимитров.

История 
На 27 август 1938 г. Врачанският областен театър, сформиран като пътуващ, дава първото си представление на „Тайна“. Тържественото откриване на първия театрален сезон на театъра става на 9 октомври 1938 г. на сцената на стария салон на читалище „Развитие“ във Враца с „Пристанала“.

На 20 януари 1941 г. е открита новата сграда на читалище „Развитие“ по проект на архитектите Васильов и Цолов. За времето си е най-модерната читалищна сграда в Северозападна България. Салонът е с близо 600 седящи места. Така Врачанският областен театър се сдобива със своя постоянна база. През този сезон театърът за първи път в своята история поднася на своите най-малки почитатели и детска пиеса.

Подготовката за сезон 1948 – 9 г. театърът започва като Врачански народен театър. Своите постижения разкрива с участието си в Първия преглед на съвременната българка драма в София, 5 юни – 2 юли 1952 г.

На 9 октомври 1963 г. Врачанският народен театър чества своята четвъртвековна дейност, която е свързана с имената на Стефан Кортенски, Иван П. Георгиев, Ради Тамамджиев, Георги Фратев, Димитър Панов, Георги Крънзов, Недялчо Чернев, д-р Правда Атанасова и редица други големи български артисти, със сътрудничеството на Кръстю Сарафов, Иван Димов, Стефан Сърчаджиев, Кръстю Мирски, Константин Кисимов и др., с помощта от Николай Фол и Орлин Василев. За 25 г. театърът е изнесъл около 7200 представления на около 150 пиеси, гледани от над 2,5 милиона зрители. През този сезон за първи път в страната на сцената на Врачанския народен театър е представена историческата драма „Деспот Добротица“ от Н. Фол.

Врачанският народен театър открива сезона 1965 – 66 г. преименуван като Врачански драматичен театър. През втората половина на 1960-те и началото на 1970-те години Врачанският драматичен театър навлиза в период на творческа зрялост и се налага сред културните институти в Северозападна България.

В началото на 1968 г. в сутеренния салон на читалище „Развитие“ е създаден камерен театър със 144 места, който намира трайно място в културния живот на Враца и тя става център за представяне на постиженията на „малките“ театрални форми от 1977 г. до днес. От юни 1978 г. театърът се пренася в новооткритата сграда-дворец на културата.

Сериозна художествена атестация за Врачанския драматичен театър в този период са постановките: „Ние долуподписаните“ от Ал. Гелман, „Нора“ от Ибсен, „Делото Сагадеев“ от Аз. Абдулин, „Домът на Бернарда Алба“ от Ф. Г. Лорка, „Големият род“ от М. Минков и др.

От 2000 г. Драматичният театър и Държавният куклен театър са обединени като Драматично-куклен театър. Той разполага със собствена театрална сграда, голям салон със 748 места, камерна зала със 100 места, куклена зала с 80 места и балетна зала със 70 места. Трупата е съставена от 68 души, от които 25 – художествено творчески състав и 43 – административно-технически.

Библиография 

 Стефан Кортенски. Да създадеш театър. С., Дамян Яков, 2008, 198 с.

Външни препратки 
 Официален сайт 

Драматично-куклени театри в България
Сгради и съоръжения във Враца
Забележителности на Враца
Култура във Враца
Основани в България през 1938 година